R. Zmajkovičová, poslankyňa: (2004-03-03):
Vážené kolegyne, kolegovia, avšak doplňujúce odseky 5, 6 a 7 v § 11 sa síce odvolávajú na nariadenie Rady Európskych spoločenstiev č. 1260/1999 a ustanovujúce všeobecné ustanovenia o štrukturálnych fondoch a nariadenie Rady Európskych spoločenstiev č. 438/2001 o systéme riadenia kontroly pre pomoc poskytovanú v rámci štrukturálnych fondov, avšak v realite Slovenskej republiky vyvolávajú vo mne obavu, že na rozdiel od vyspelých západných členov štátov EÚ, ktoré si pomocou štrukturálnych fondov pomohli vyrovnať regionálne rozdiely a najmä smerovali na pomoc do zaostalých regiónov, u nás sa tento proces prísne centralizuje a samospráva regiónov bude v rozhodovaní úplne na okraji. Týmto sa samosprávne kraje stávajú len zberateľmi projektov. Úplnú rozhodovaciu právomoc bude mať vláda Slovenskej republiky, resp. príslušné ministerstvo a veľká právomoc pri výbere projektov pripadne na platobné jednotky – platobné agentúry. O regiónoch sa bude naďalej rozhodovať centralisticky, čo v súčasnom silnom dopyte po financiách a chronickom nedostatku prostriedkov pre zariadenia spadajúce pod samosprávu krajov, miest a obcí môže znamenať aj ďalší nárast korupcie a ovplyvňovania centrálnych štátnych orgánov, ktoré budú o prideľovaní prostriedkov a o výbere prioritných projektov rozhodovať. Veď sú všetkým všeobecne známe kauzy s predvstupových fondov PHARE spojené s odvolávaním čelných predstaviteľov, ktorí rozhodovali o prostriedkoch z Európskej únie. Je opodstatnené presvedčenie, že budú podporované skôr väčšie projekty, za ktorými budú stáť silné lobistické skupiny spoločností, ktoré majú už teraz silnú pozíciu v príprave a v monitorovaní projektov. Financovanie z postupových prostriedkov, ako je deklarované v práve Európskych spoločenstiev, je poskytované na základe doplnkovosti pri čerpaní zo štrukturálnych fondov. To znamená, že 75 až 80 % prostriedkov poskytuje Európska komisia, 15 % štátny rozpočet, 5 % mestá a obce. Tieto percentá sú orientačné, špecifikované v závislosti od výzvy na predkladanie projektov, ktorá ich určuje. Avšak regionálne samosprávy, ktoré v podstate teraz fungujú ako rozpočtové organizácie úplne závislé od pridelených prostriedkov zo štátu, nemajú z čoho poskytovať už uvedené percento doplnkovosti, ktorým sa majú podieľať na projektoch. A čím väčší a finančne náročnejší projekt bude samospráva v partnerstve financovať, tým väčšie bude percento prostriedkov, ktoré bude musieť spolufinancovať. S týmto problémom už bojuje samospráva a je už aktuálny po vyhlásení prvej výzvy operačný program Základná infraštruktúra na podávanie projektov zo štrukturálnych fondov. Pravdou je, že ani tých 5 %, ktorými by sa mali mestá a obce podieľať ako koneční príjemcovia nenávratných finančných príspevkov zo štrukturálnych fondov, im dosiaľ nebolo pridelených. Pýtam sa, ako majú vyššie územné celky finančne participovať na programoch a projektoch financovaných Európskou úniu, z akých zdrojov, keď sa fiškálna decentralizácia doteraz neuskutočnila? Financovanie regiónov priamo na samosprávy existuje v Európskej únii. Slovensko si bude musieť zrejme pár rokov počkať. Paradoxom je, že v tomto sa vláda Slovenskej republiky únii nesnaží priblížiť, skôr naopak. Vo všetkých členských štátoch Európskej únie počet, zameranie, vypracovanie a implementácia regionálnych operačných programov je v kompetencii regionálnej samosprávy na báze princípov partnerstva a subsidiarity. Predkladaná novela však túto kompetenciu určila vláde. Vážené kolegyne, kolegovia, je to len ďalší dôkaz centralizmu vlády smerom k regionálnej samospráve. Ďakujem za pozornosť. (Potlesk.)